《前群马行》
清代·张晋

北来滚滚如波涛，万蹄蹴踏黄尘高。碧眼奚奴作前导，长鞭一拂声萧萧。

平生有癖类支遁，不惯跨马爱神骏。此中岂无千里驹，未逢伯乐空踟蹰。

疏疏落落颇可喜，一施羁勒不由尔。陇首秋高草正肥，呼群共食宁苦饥。

君不见，道旁官马饱刍豆，力尽鞭笞忍犹受。

作者简介：山西阳城人，字隽三。诸生。工诗，长于七古。足迹半天下，后落拓以死。有《艳雪堂诗集》。